Analýza pôsobenia krajských a okresných Komisií pre drogové závislosti a prevenciu protispoločenskej činnosti

Úsilie Výboru ministrov pre drogové závislosti a kontrolu drog a Generálneho sekretariátu Výboru ministrov /ďalej len GSVM/ bolo od počiatku orientované na postupné vytváranie takého systému, ktorý by celospoločensky aktivizoval všetky sily spoločnosti na riešenie problematiky drogových závislostí /prevencia, liečba, resocializácia, represia a pod./. Nielen na makro úrovni, ale aj v jednotlivých krajoch, okresoch, mestách a obciach. Súčasťou tohto úsilia bola i spolupráca GSVM s Koordinačnými komisiami pre prevenciu, liečbu a resocializáciu drogových závislostí, ako poradnými orgánmi prednostov okresných a krajských úradov. 

Situáciou na drogovej scéne, ktorá najmä v Bratislave nadobudla v roku 1996 rozmery epidémie, sa zaoberala na svojom zasadnutí vláda i Národná rada Slovenskej republiky. V rámci dokumentu "Opatrenia proti vznikajúcej drogovej epidémii v hlavnom meste Slovenskej republiky Bratislave" sa v prijatých opatreniach na stupni okresných úradov Bratislavského kraja po prvýkrát zriaďujú Koordinačné komisie pre prevenciu, liečbu a resocializáciu, ako poradný orgán prednostov okresných úradov. 

Z dôvodu jednotného postupu orgánov štátnej správy zameraného na obmedzenie vzniku a šírenia drogových závislostí a vytvorenia podmienok pre vzájomnú spoluprácu orgánov štátnej správy, prijala vláda Slovenskej republiky v roku 1997 dokument s názvom "Opatrenia pre boj proti drogám na úrovni krajov a okresov v Slovenskej republike". Uznesením č.196 z 18. marca 1997 uložila prednostom krajských a okresných úradov Slovenskej republiky o.i. zriadiť a viesť koordinačné komisie, ako poradný orgán pre otázky prevencie, liečby a resocializácie drogovo závislých osôb. Výsledkom tohto kroku je skutočnosť, že i za výrazného podielu uvedených komisií, okresné a krajské úrady zintenzívnili svoju činnosť v problematike boja proti drogám. Postupne sa tieto orgány štátnej správy stali iniciátormi a koordinátormi tvorby postupov a aktivít v oblasti drogových závislostí. Túto skutočnosť vyzdvihujú všetky krajské úrady vo svojich súhrnných hodnotiacich správach za rok 2000. GSVM DZKD metodicky ovplyvňoval a riadil prácu týchto komisií. Jeho pracovníci sa zúčastňovali  jednotlivých  zasadnutí komisií /napr. KÚ- Žilina, Košice, Prešov, Bratislava, OÚ Galanta, Skalica Senica a pod/. Poskytovali im aktuálne informácie a podieľali sa na usmerňovaní protidrogových aktivít v jednotlivých regiónoch. 
Analýza činnosti a pôsobenia komisií od ich vzniku /1996/ viedli GSVM DZKD k tomu, že v decembri 1999 zorganizoval v Šamoríne celoslovenský seminár pre predsedov krajských a okresných koordinačných komisií, ktorého sa zúčastnili i zástupcovia Ministerstva školstva SR, Ministerstva zdravotníctva SR, Ministerstva práce, sociálnych vecí a rodiny SR, ktorí prezentovali problematiku v nadväznosti na činnosť svojich rezortov. Seminára sa zúčastnilo 90 zástupcov krajských a okresných  úradov - predsedov komisií z celého Slovenska. ktorí boli oboznámení s drogovou problematikou v celej jej šírke a zložitosti. 

Pre všetky krajské a okresné komisie GSVM DZKD vypracoval „Metodiku činnosti krajských a okresných koordinačných komisií pre prevenciu, liečbu a resocializáciu“, ktorá bola účastníkmi seminára prijatá najmä z dôvodu snahy o skvalitnenie vzájomnej spolupráce a koordinovaného postupu orgánov štátnej správy, s organizáciami, inštitúciami, orgánmi samosprávy a zástupcami občianskych aktivít pôsobiacich v regióne v oblasti pri riešení problematiky drogových závislostí drogovej scény. 

V prijatých záveroch účastníci seminára navrhli a odporučili, aby vláda Slovenskej republiky bola i naďalej nápomocná pri podpore a vytváraní podmienok pre finančné zabezpečenie aktivít v danej oblasti. Zároveň odporúčajú, aby z dôvodu koordinácie činnosti a aktivít v oblasti drogových závislostí  v okresoch a krajoch bolo v organizačnej štruktúre KÚ a OÚ vytvorené 1 pracovné miesto na plný úväzok, a aby i naďalej bola rozvíjaná spolupráca s orgánmi samosprávy pri spoločnom riešení úloh v oblasti drogovej problematiky. So závermi tohto odborného podujatia bol oboznámený podpredseda vlády SR a predseda Výboru ministrov p. Csáky a následne i Výbor ministrov pre drogové závislosti na svojom rokovaní v marci 2000, ako poradný orgán vlády Slovenskej republiky vo veciach protidrogovej politiky,

V súlade s aktuálnym stavom v problematike drogových závislostí a požiadavkami pri naplňovaní úloh Národného programu boja proti drogám môžeme konštatovať, že na úseku štátnej správy /KÚ a OÚ /  sa postupne činnosť v problematike drogových závislostí stáva premyslenejšia a koordinovanejšia. Podiel na tom má i vzrastajúce postavenie a význam príslušných Koordinačných komisií pre prevenciu, liečbu a resocializáciu. Tieto sa postupne stávajú významným článkom koordinácie aktivít  a postupov jednotlivých orgánov štátnej správy, zainteresovaných subjektov, organizácií a inštitúcií pôsobiacich v okresoch a krajoch pri plnení úloh NPBPD /napr. Bratislava, Košice, Nitra, Prešov/. Profilujú sa, ako zodpovedný metodický a poradný orgán prednostov okresných a krajských úradov. Poskytujú primeranú odbornú a metodickú pomoc pri  určovaní konkrétnych cieľov jednotlivých aktivít a programov v oblasti drogových závislostí a spoločných postupov s neštátnymi subjektami. Podieľajú sa na  vypracovaní vyjadrení a stanovísk k rôznym aktivitám, realizovaných príslušným orgánom štátnej správy, organizáciou, inštitúciou, prípadne orgánom samosprávy a iným subjektom pôsobiacim v regióne. Navrhujú vhodné postupy, riešenia a opatrenia pri plnení úloh NPBPD, podieľajú sa na tvorbe hodnotiacich správ v oblasti drogových závislostí, predkladaných orgánmi štátnej správy ústredným orgánom, posudzujú predložené protidrogové projekty, uchádzajúce sa o pridelenie finančných prostriedkov. Získavajú poznatky o činnosti mimovládnych organizácii, podporujú a koordinujú ich činnosť. Postupne iniciujú aktivity zamerané na realizáciu vhodných opatrení v oblasti naplňovania cieľov a úloh NPBPD. Stávajú sa spolutvorcami námetov a opatrení v jednotlivých oblastiach drogovej problematiky v okruhu svojho pôsobenia /prieskumy, legislatívne opatrenia, zriaďovanie nových zariadení a pod/. Zároveň sa prostredníctvom činnosti komisií zvyšuje informovanosť širokej verejnosti o obsahu problematiky drogových závislostí v celom  jej rozsahu a zložitosti.

V druhom polroku 1999 bol obsah činnosti komisií rozšírený o problematiku prevencie kriminality. Komisie v súčasnej dobe pracujú pod názvom Komisia pre drogové závislosti a prevenciu protispoločenskej činnosti /ďalej len komisie/. V súčasnosti je prínosom ich personálna stabilizácia. Od počiatku vzniku komisií sú predsedami zástupcovia prednostov okresných a krajských úradov, podpredsedami spravidla vedúci odborov sociálnych vecí a tajomníkmi pracovníci odborov sociálnych vecí, ktorí svoju činnosť vykonávajú nad rámec svojho pracovného zaradenia. Týka sa to väčšiny okresov  a niektorých krajov. Niektoré komisie, hlavne na úrovni krajských úradov, napr. Bratislava, Prešov, Košice majú vytvorenú funkciu tajomníkov komisií, vykonávajúcich svoju činnosť v súlade s ich pracovným zaradením. 

Členmi komisií sú zástupcovia jednotlivých odborov KÚ a OÚ, zástupcovia orgánov a inštitúcií, občianskych združení, odborníci z radov vzdelávacích inštitúcii a odborných pracovísk a predsedovia okresných komisií /komisie na KÚ/. Členovia komisií sú vymenovávaní a odvolávaní prednostom príslušného krajského a okresného úradu. Počet členov odráža potreby a možnosti príslušného regiónu. Komisie ako celok sa schádzajú na rokovanie podľa potreby, spravidla však 3-4x v kalendárnom roku, jednotlivé sekcie aj častejšie.

Zvlášť je potrebné oceniť rozvíjajúcu sa  spoluprácu so zástupcami samosprávy, ktorí sú buď členmi jednotlivých komisií alebo sú na jednotlivé rokovania prizývaní. Napr. podpredsedom KÚ Bratislava je zástupca samosprávy-Magistrátu hl. mesta SR Bratislava / ďalej pozri prílohu /. 

Vnútorná štruktúra komisií je daná podmienkami, potrebami a možnosťami jednotlivých krajov a okresov. Komisie ako celok pracujú hlavne v podmienkach okresov. Na úrovni krajského úradu sú niektoré komisie vnútorne členené do odborných pracovných sekcií /pozri prílohu/. 

Napriek pozitívnemu hodnoteniu činnosti komisií je nutné konštatovať, že i naďalej pretrvávajú v ich činnosti niektoré nedostatky a rezervy. Podceňovanie, či už vedome alebo nevedomé, nebezpečenstva problematiky drogových závislostí v podmienkach niektorých okresov a krajov, sa prejavuje v rôznorodosti kvality činnosti a pôsobenia komisií. Nedostatočné uvedomenie si významu a poslania komisií pri riešení drogovej problematiky v podmienkach krajov a okresov je charakteristickým znakom hodnotenia. Jednou z príčin tohto stavu je kvalita ľudského faktora a jeho angažovanosť na riešení problematiky. Niektoré komisie pôsobia formálne, bez stanovenia dlhodobejšej stratégie svojho pôsobenia. Akýkoľvek krok zo strany ústredných orgánov je niekedy považovaný za zasahovanie do ich vlastnej činnosti, avšak absencia tohto kroku je považovaná za chybu týchto orgánov. Nedostatočné uvedomenie si potreby hlbšej analýzy stavu drogovej scény, absencia priorít a potrieb v príslušnom regióne je toho prejavom  /napr. KÚ Banská Bystrica, Trenčín/. Niektoré komisie svoju činnosť zameriavajú, aj to nie vždy dostatočne efektívne, len na posudzovanie projektov, predkladaných na Protidrogový fond, hoci to nie je ich základnou náplňou činnosti.

V procese hodnotenia komisií je potrebné uviesť i objektívne príčiny, limitujúce kvalitu ich činnosti. Na základe hodnotenia činnosti komisií, vlastných poznatkov, vzájomných diskusií s členmi komisií a ich vlastnej analýzy hodnotenia činnosti môžeme konštatovať, že sa pozornosť sústreďuje na dve základné príčiny. Prvou je skutočnosť, že limitujúcim faktorom kvality činnosti komisií je personálne zabezpečenie miesta tajomníka komisie, t.j. vyčlenenie príslušného pracovného miesta na plný úväzok s potrebnou pracovnou náplňou. Vykonávanie uvedenej funkcie súbežne s inou pracovnou náplňou, ktorá je limitujúca, sa v súčasných podmienkach javí neperspektívne a z pohľadu skvalitnenia činnosti komisií ako nefunkčné. Príkladom riešenia daného problému je uznesenie vlády Slovenskej republiky /1996/. V materiály "Opatrenia proti vznikajúcej drogovej epidémii v hlavnom meste Slovenskej republiky Bratislave" schválila opatrenie, prostredníctvom ktorého sa v organizačnej štruktúre krajského úradu Bratislava vyčleňuje pracovné miesto na plný úväzok s pracovnou náplňou prevencie, liečby a resocializácie drogových závislosti, ktorý bude podliehať priamo prednostovi krajského úradu. Hodnotenie prijatého opatrenia vládou a Národnou radou SR v roku 1998 plne potvrdilo prezieravosť a opodstatnenosť tohto kroku. 

Druhou oblasťou, ktorá výrazným spôsobom vplýva na kvalitu činnosti komisií je skutočnosť, že pre potreby plnenia úloh, vyplývajúcich z Národného programu boja proti drogám, nie sú pre jednotlivé kraje a okresy účelovo vyčlenené finančné prostriedky. Financovanie drogovej problematiky je v súčasnosti primárne zabezpečovaná prostredníctvom štátnych dotácií neštátnemu účelovému Protidrogovému fondu. Ten sústreďuje peňažné prostriedky na protidrogovú prevenciu, liečebnú a resocializačnú pomoc drogovo závislým osobám, na ktoré však nie je právny nárok. Zmena tohto stavu by napomohla k stabilizácii situácie a vytvorila predpoklady pre dôslednejšie plnenie úloh NPBD na úrovni okresov a krajov.

Vývoj drogovej scény v Slovenskej republike je stále neuspokojivý. Narastá ponuka a distribúcia drog, zvyšuje sa prevalencia zneužívania drog. Čeliť tomuto vývoju je možné zintenzívnením a skvalitnením činnosti, neustálym vytváraním primeraných podmienok pre komplexné riešenie a zabezpečenie plnenia úloh v uvedenej oblasti, v rámci NPBD. Do procesu riešenia vstupujú rôzne subjekty so svojimi aktivitami. Aktivizuje sa postupne občianska verejnosť. To kladie nároky na kvalitu práce a koordinovanosť postupov. V záujme  stanovených zámerov na úseku drogovej problematiky, narastajúcej kriminality je potrebné posilniť organizačné štruktúry štátnej správy /OÚ a KU/ o profesionálnych koordinátorov pre uvedenú oblasť. Odporúčame, aby sa uvedenými koordinátormi stali tajomníci príslušných komisií. Tým by i poslanie komisií nadobudlo multifunkčný charakter a pružnejšie by reagovali na potreby jednotlivých regiónov.
	
Cieľom predkladaného materiálu hodnotiaceho činnosť komisií je analyzovať činnosť komisií od ich zriadenia a prijať príslušné opatrenia, smerujúce k zamedzeniu vzniku a šíreniu drogových závislostí po zohľadnení súčasných materiálnych a personálnych  možností krajských a okresných úradov. Zámerom je skvalitniť jednotný postup štátnej správy, cieľom ktorého je podieľať sa na potláčaní vzniku a šíreniu protispoločenských javov, ktoré drogy so sebou prinášajú  a vytvorenie podmienok pre  vzájomnú prepojenosť medzi orgánmi štátnej správy, Výborom ministrov pre drogové závislosti a kontrolu drog a jeho Generálnym sekretariátom. Tým napomáhať realizovať protidrogovú politiky vlády Slovenskej republiky.

Opatrenia pre skvalitnenie činnosti krajov a okresov pri plnení úloh NPBPD
–––––––––––––––––––––––––––––––––––––––––––––––––––––––––––––––––––

V súlade s uznesením vlády SR č. 196 z 18. marca 1997, uznesením vlády SR č. 298 z 21. apríla 1999 a uznesením Národnej rady SR č. 291 z 12. mája 1999 a "Súhrnnou správou o realizácii úloh NPBD v roku 2000 a Hlavnými úlohami NPBD na rok 2001" je potrebné sústrediť pozornosť na nasledujúce úlohy :

Krajské a okresné úrady

1.	Pozornosť venovať plneniu úloh vyplývajúcich z NPBPD na roky 1999 – 2003 s výhľadom do roku 2008. Stanoviť a realizovať úlohy, vyplývajúce zo súhrnnej správy o realizácii úloh NPBPD v roku 2000, časť "Hlavné úlohy NPBD na rok 2001", schválené vládou a Národnou radou SR.
2.	Dôsledne naplňovať a realizovať uznesenie vlády Slovenskej republiky č.196 z 18. marca 1997 "Opatrenia pre boj proti drogám..." Úsilie zamerať na dôslednú realizáciu úlohy, spojenú s funkciou zástupcu prednostu KÚ a OÚ.
3.	Zabezpečiť pravidelnú činnosť koordinačných Komisií pre drogové závislosti a protispoločenskú činnosť so zohľadnením špecifických podmienok okresu, v súlade so schválenou metodikou. Pravidelne analyzovať stav v uvedenej oblasti, prijímať a realizovať opatrenia, smerujúce k riešeniu danej problematiky v podmienkach krajov a okresov. 
4.	Vyhodnocovať činnosť mimovládnych organizácii zaoberajúcich sa protidrogovými  aktivitami v kraji. Všestranne podporovať a koordinovať činnosť neštátnych  subjektov,  ktoré  sú zamerané na oblasť prevencie, liečby a  resocializácie drogovo závislých osôb.

Počet komisií a ich vnútorná štruktúra 					Príloha č.:

KRAJ/počet okresov	
Počet členov krajskej komisie	
Počet okresných komisií	
Vnútorná štruktúra okresných komisií	
Spolupráca so samosprávou	

BANSKÁ
BYSTRICA
13

12	

13	

Pracujú ako celok, bez vnútorného členenia	
Áno,
Hlavne pri org. podujatí	

BRATISLAVA
8

22	

8	Sekcie 
-pre prevenciu protispol.  
  čin.
-pre liečbu a resocializ.
-pre ďalšie vzd. prof. a   
  dobrovol. pracovníkov	
Áno
ako členovia komisií	

KOŠICE
11	

11	

11	

Pracujú ako celok, bez vnútorného členenia	

Áno
Prizývaní	

NITRA
7	

15	

7	

Pracujú ako celok, bez vnútorného členenia	
       Áno
Člen komisie, príp. prizývaní	

PREŠOV
13	
14	
13	Sekcie - prev.,liečba a resoc. drog. závislostí
-prev.kriminality
-pre rómsku problematiku	
Áno
Prizývaní

TRENČÍN
9	
16	
9	
Pracujú ako celok, bez vnútorného členenia	
Priemerná,
sú prizývaní

TRNAVA
7	

17

7
	
Sekcia 
- prevencie drog. závisl.
- prevencie kriminality
- pre riešenie problémov  
   rómskej národnostnej     
   menšiny	
Áno
Ako členovia jednotlivých komisií	

ŽILINA
            11	
        13	
         11	
Pracujú ako celok, bez vnútorného členenia	
Áno
Ako členovia i ako prizývaní